Pta-pa vas vir moord op verstandelik gestremde seunArgieffoto: Kent Williamson WAARSKUWING: Die inhoud in die berig is grafies van aard en kan sensitiewe lesers en kinders ontstel. ŉ 65-jarige man is in Pretoria in hegtenis geneem in verband met die moord op sy 34-jarige verstandelik gestremde seun. Kapt. Bonginkosi Msimango, polisiewoordvoerder, het gesê die moord het Saterdag in Uitbreiding 19 in Atteridgeville in die weste van die stad plaasgevind. “Die polisie is na die toneel ontbied nadat lede van die gemeenskap die verdagte vasgetrek het. Hulle het die man aangekeer terwyl hy besig was om ŉ tuisgemaakte waentjie te trek waarin die liggaam van sy seun in swartsakke toegedraai was, in ŉ poging om van die liggaam ontslae te raak,” het Msimango gesê. Volgens Msimango is die seun se liggaam ondersoek en daar is vasgestel dat sy organe verwyder is, hy was onthoof en vel van albei sy bene is afgesny. Die man is op die toneel in hegtenis geneem. Hy moet binnekort in die hof verskyn op ŉ aanklag van moord. Verdere ondersoek word gedoen om die motief van die moord te bepaal. Die verdagte se vrou is glo ŉ dag voor die voorval Mpumalanga toe om vir familie te gaan kuier.